Kgang ya rona ya tswelela ya re, e a re mariga, serame se le bogale jalo, bangwe ba re, fa e le bana ba sekole bone, se felela mo go bone; ke gore se ba babalela thata. Go twe, se se dirwa ke gore bangwe ga ba apare sentle, ga ba na ditlhako, kgotsa, diaparo tse di bothito. Jalo he, serame se ba tsene, e re le go rutwa, bangwe ba se ke ba tshware sepe ka boboko bo a bo bo gatsetse. A ke nnete boboko bo a bo bo gatsetse, kana, e a bo e le go gatelela fela gore bana ba a bo ba tsenwa ke serame thata, ga re itse. Morago ga dilo tse, nako ya ditlhatlhobo e tle, go kwalwe. Motlha mongwe, e re maduo a tswa, a tle a sa tlhatswe pelo; matshwao a bana a le kwa tlase, maduo ka kakaretso a sa nametse.